- Første gang sagde jeg 'no way', da jeg er bange for nåle. Det var meget angstprovokerende.

Men i dag kan Anna Hoffbech ikke undvære en særlig form for øreakupunktur, kaldet nada-akupunktur, i hendes behandling for alkoholmisbrug.

- Jeg kan godt mærke nålene i ørene. Det er et prik, og så forsvinder smerten.

- Det giver en følelse af varme, som breder sig ned i halsen. Jeg har faktisk lyst til at grine og er slet ikke nervøs mere, siger hun og trækker vejret dybt

For hvert åndedrag bliver der sat en nål i hendes ører. I alt skal der isættes 10 nåle, fem i hvert øre på udvalgte punkter.

Læs også : Ingen dokumenteret effekt: Flertal af kommuner bruger akupunktur i alkoholbehandling

DR Nyheder er taget med Anna Hoffbech til en nada-session på Assens Misbrugscenter, hvor hun har været i behandling de sidste fire år.

Her har man valgt at tilbyde akupunktur som et supplement til borgernes ordinære misbrugsbehandling - selvom personalet er klar over, at der ikke findes videnskabelig dokumentation for effekten.

Og det er de ikke alene om. I en rundspørge, som DR Nyheder har foretaget, svarer tre ud fire kommuner, at de bruger nada-akupunktur i deres misbrugscentre eller henviser til behandlingssteder, der gør.

- Det har reddet mit liv, siger Anna Hoffbech.